
Terjemahan 

Dengan nama Allah, Yang Maha Pengasih, Yang Maha 
Penyayang. 

Puji-pujian bagi Allah, yang telah mengurniakan kepada kita 
keimanan, serta selawat dan salam ke atas penghulu bagi seluruh 
alam, dan ke atas ahli-ahli keluarga dan para sahabat baginda, pada 
setiap waktu dan masa. Dan sesudah itu. 

Telah diriwayatkan daripada syaikh bagi umat ini, imam bagi 
segala imam, penghulu bagi orang-orang yang berpangkat, ketua 
bagi segala ketua-ketua wali Allah, pembantu rohani yang teragung, 
yang paling mulia di antara orang-orang yang dapat memberikan 
perlindungan, penghuluku ‘Abdul Qadir al-Jllanl, bahawa beliau 
telah berkata kepada sesetengah daripada saudara-saudara beliau 
pada jalan Allah: 

Ambillah engkau sekelian selawat ini daripadaku, kerana 
sesungguhnya aku telah menerimanya melalui ilham daripada Allah 
Ta‘ala. Kemudian, aku telah mempersembahkannya kepada [roh] 
an-Nabl sallallahu ‘alaihi wa sallam. Aku telah berkehendak untuk 
bertanyakan baginda akan kelebihannya (yakni kelebihan bagi 
selawat ini). Tetapi baginda telah pun memberitahuku sebelum aku 
sempat bertanyakan kepada baginda, dan baginda telah bersabda 
kepadaku: 

Sesungguhnya, baginya satu kelebihan yang terlalu agung, 
tiada terkira (yakni tiada dapat dihitung akan kelebihannya) . Dan 
sesungguhnya, ia akan menaikkan si pemiliknya (yakni orang yang 
mengamalkan kumpulan selawat ini) ke setinggi-tinggi darjat dan 
akan menyampaikannya ke sejauh-jauh matlamat. Dan sesiapa 
yang bermaksudkan dengan ia akan sesuatu urusan, tiadalah akan 
ditolakkan daripadanya dengan sia-sia. Dan tiadalah akan 
dikecewakan harapannya. Dan tiadalah akan ditolak doanya. Dan 
sesiapa yang membacanya, walaupun hanya satu kali sahaja, 



Basyairul-Khairat oleh asy-Syaikh ‘Abdul Qadir al-Jllanl 



3 



Amalan Golongan As-Salihln 



ataupun dia membawanya, akan diampunkan oleh Allah dan juga 
bagi sesiapa yang berada di dalam majlisnya. 

Apabila sampailah ajalnya, akan hadir di sisinya empat orang 
malaikat rahmat. Yang pertama akan mencegah syaitan daripada 
dirinya. Yang kedua akan mengilhamkan dia [untuk mengucap] dua 
kalimah syahadat. Yang ketiga akan memberinya minum satu gelas 
air al-Kauthar. Yang keempat [akan membawa] di tangannya 
sebuah talam daripada emas yang dipenuhi dengan buah-buahan 
dari Syurga dan akan memberikannya khabar gembira mengenai 
tempat tinggalnya di dalam Syurga. Dan dia akan berkata pula 
kepadanya, “Khabar gembira untukmu, wahai hamba Allah.” 

Maka dia pun akan melihat kepadanya (yakni tempat 
tinggalnya di dalam Syurga itu) dengan matanya sebelum keluar 
rohnya. Dia akan memasuki kuburnya dengan rasa aman sentosa, 
sukacita dan bergembira. Tiadalah dia akan merasa kesunyian diri 
dan tiada pula [dia akan merasakan] kesempitan [kubur], Dan akan 
dibukakan baginya empat puluh pintu daripada rahmat dan yang 
seumpamanya daripada cahaya. 

Dan apabila dia dibangkitkan pada Hari Kiamat, seorang 
malaikat akan memberikan khabar gembira kepadanya dari pihak 
kanan, dan dari pihak kiri pula seorang malaikat akan membuatnya 
merasa aman sentosa. Dia akan dipakaikan dua helai pakaian [yang 
lembut dan indah] dan akan dibawakan kepadanya seekor kuda 
yang laju untuk dinaikinya. 

Dan tiadalah dia akan merasakan rasa dukacita dan tiada pula 
rasa penyesalan. Dan dia akan dihitungkan dengan penghitungan 
(hisab) yang mudah (yakni ringan). Dan ketika dia menyeberangi 
Jambatan (sirat), Neraka akan berkata kepadanya, “Lalulah engkau 
dengan segera, wahai orang yang telah diberikan kemerdekaan oleh 
Allah. Sesungguhnya, aku telah diharamkan ke atasmu.” 

Dan dia akan memasuki Syurga berserta dengan orang-orang 
yang terdahulu. Dan akan diberikan kepadanya di dalam Syurga 
empat puluh kubah yang diperbuat daripada perak putih. Pada 
setiap kubah ada sebuah mahligai yang diperbuat daripada emas. 
Pada setiap mahligai ada seratus khemah yang diperbuat daripada 
cahaya. Pada setiap khemah ada seratus katil (atau sofa) yang 
diperbuat daripada kain sutera yang disulami emas. Di atas setiap 



Basyairul-Khairat oleh asy-Syaikh ‘Abdul Qadir al-Jllanl 



4 



Amalan Golongan As-Salihln 



katil (atau sofa) ada seorang bidadari, yang telah dijadikan daripada 
kewangian yang paling harum dan keadaannya adalah seperti bulan 
pada malam penuh (yakni sangat cantik seperti keadaan malam di 
mana bulan sedang mengambang penuh tiada dilindungi awan). 

Kemudian akan diberikan kepadanya apa yang tiada pernah 
dilihat oleh mata, dan yang tiada pernah didengar oleh telinga dan 
yang tiada pernah terlintas di hati manusia.” 

Menurut satu khabar daripada baginda sallallahu ‘alaihi wa 
sallam , pada malam baginda dibawa naik kepada Tuhan baginda, 
‘Azza wa Jail, telah bertanya al-Jalll Jalla wa ‘Ala, “Milik siapakah 
bumi ini, wahai Muhammad?” 

Baginda telah menjawab, “Milikmu, wahai Tuhan.” 

Maka Dia telah bertanya lagi, “Milik siapakah seluruh langit 
ini, wahai Muhammad?” 

Baginda telah menjawab, “Milikmu, wahai Tuhan.” 

Maka Dia telah bertanya lagi, “Milik siapakah segala hijab ini, 
wahai Muhammad?” 

Baginda telah menjawab, “Milikmu, wahai Tuhan.” 

Maka Dia telah bertanya lagi, “Milik siapakah al-KursI ini, 
wahai Muhammad?” 

Baginda telah menjawab, “Milikmu, wahai Tuhan.” 

Maka Dia telah bertanya lagi, “Milik siapakah engkau, wahai 
Muhammad?” 

Maka ketika itu, telah bersujud an-Nabl sallallahu ‘alaihi wa 
sallam dan rasa malu telah menahan baginda daripada mengatakan 
sesuatu. 

Telah berkata pula al-Jalll Jalla wa ‘Ala, “Engkau adalah milik 
orang yang berselawat ke atasmu. Akan bertambahlah kemuliaan 
dan kebesarannya.” 

Maka telah berkata lagi penghuluku ‘Abdul Qadir al-Jllanl: 

“Sesungguhnya selawat ini adalah bersesuaian dengan hadis 
ini. Dan sesungguhnya, ia adalah pembukaan tujuh puluh pintu 
rahmat. Dan ia akan menzahirkan keajaiban-keajaiban dari jalan 

Syurga. Dan ia adalah lebik baik daripada memerdekakan seribu 
jiwa, dan mengorbankan seribu binatang, dan bersedekah seribu 
keping wang emas, dan berpuasa seribu bulan. 

Di dalamnya ada rahsia yang tersembunyi, dan dengannya 
akan menjadi mudah segala rezeki, dan akan menjadi baik akhlak, 
dan akan tertunai hajat-hajat, dan akan dinaikkan beberapa darjat, 
dan akan dipadamkan dosa-dosa, dan akan ditutupi segala keaiban, 
dan akan dijadikan mulia orang yang hina.” 

Dan telah berkata pula penghuluku Makklnuddln (si pengukuh 
agama, yakni salah satu daripada nama-nama panggilan bagi asy- 
Syaikh ‘Abdul Qadir al-JTlanl) : 

“Tiadalah [patut kumpulan] selawat ini diberikan melainkan 
kepada seorang lelaki dewasa yang salih lagi sempurna. Dan ia 
(yakni kumpulan selawat ini) sempurna sifatnya dan juga 
dikurniakan dengan beberapa pengurniaan. 

Apabila si pemiliknya (yakni orang yang mengamalkan 
kumpulan selawat ini) dijadikan berdukacita oleh satu urusan dari 
segala urusan, setiap selawat darinya akan menjadi wasllah baginya 
di sisi an-Nabl yang mulia, dan setiap ayat [al-Quran] darinya akan 
memberikan syafa ‘ah di sisi Penaung Yang Maha Agung. 

Ia adalah selawat bagi mereka yang berselawat, dan adalah 
Quran bagi mereka yang berzikir, dan adalah peringatan bagi 
mereka yang menerima peringatan, dan adalah wasllah bagi mereka 
yang bertawasul. Ia adalah Selawat al-Quran al-Karlm, dan aku 
telah menamakannya Basya’irul-Khairat dan ia adalah: 

Terjemahan 

Dengan nama Allah, Yang Maha Pengasih, Yang Maha 
Penyayang. Puji-pujian bagi Allah, Tuhan Pengatur sekelian alam. 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang beriman, sebagaimana telah 
berfirman Allah Yang Maha Agung, “Dan berikanlah berita gembira 
kepada orang-orang yang beriman.” (mafhum potongan ayat 47 
Surah al-Ahzab), “Dan sesungguhnya Allah tidak akan mensia- 
siakan pahala orang-orang yang beriman.” (mafhum potongan ayat 
171 Surah Ali ‘Imran). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang mengingati, sebagaimana telah 
berfirman Allah Yang Maha Agung, “Maka engkau sekelian ingatilah 
Aku, Aku akan mengingati engkau sekelian.” (mafhum potongan 
ayat 152 Surah al-Baqarah), “Engkau sekelian ingatilah Allah 
dengan ingatan yang banyak. Dan engkau sekelian ucapkanlah 
tasbih kepadaNya pada waktu pagi dan waktu petang. Dan Dialah 
yang berselawat (yakni mengurniakan rahmat khas) ke atas engkau 
sekelian dan para malaikatNya [pula berdoakan keampunan], untuk 
mengeluarkan engkau sekelian daripada kegelapan kepada cahaya. 
Dan Dia adalah Maha Penyayang kepada orang-orang yang 
beriman. Kata-kata hormat mereka (yakni kata-kata aluan atau 
ucapan selamat bagi orang-orang yang beriman) pada hari mereka 
bertemu denganNya ialah ucapan: “Salam!” Dan Dia menyediakan 

untuk mereka ganjaran yang mulia.” (mafhum potongan ayat 41-44 
Surah al-Ahzab). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang beramal, sebagaimana telah 
berfirman Allah Yang Maha Agung, “Sesungguhnya Aku tidak 
mensia-siakan amal orang-orang yang beramal dari kalangan 
engkau sekelian, sama ada lelaki atau perempuan.” (mafhum 
potongan ayat 195 Surah Ali ‘Imran), “Dan sesiapa mengerjakan 
amal yang soleh, sama ada lelaki atau perempuan dan dia beriman, 
maka merekalah yang akan masuk ke Syurga, akan diberikan 
kepada mereka di dalamnya rezeki yang tiada terhitung.” (mafhum 
potongan ayat 40 Surah Ghafir). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada al-awwabin (orang-orang yang sentiasa berpaling 
kepada Allah), sebagaimana telah berfirman Allah Yang Maha 
Agung, “Maka sesungguhnya Dia adalah Maha Pengampun kepada 
al-awwabln (orang-orang yang sentiasa berpaling kepada Allah).” 
(mafhum potongan ayat 25 Surah al-Isra’), “Bagi mereka apa yang 
mereka kehendaki di sisi Tuhan mereka. Demikianlah ganjaran bagi 
mereka yang berbuat baik.” (mafhum ayat 34 Surah az-Zumar). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang bertaubat, sebagaimana telah 
berfirman Allah Yang Maha Agung, “Sesungguhnya Allah mencintai 
mereka yang bertaubat dan mencintai mereka yang mensucikan 
diri.” (mafhum potongan ayat 222 Surah al-Baqarah), “Dan Dialah 
yang menerima taubat hamba-hambaNya serta memaafkan 
kesalahan-kesalahan.” (mafhum potongan ayat 25 Surah asy- 
Syura) . 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang ikhlas, sebagaimana telah 
berfirman Allah Yang Maha Agung, “Maka sesiapa mengharapkan 
perjumpaan dengan Tuhannya, hendaklah dia mengerjakan amal 
yang soleh dan janganlah dia mempersekutukan dengan sesuatu 

pun di dalam beribadat kepada Tuhannya.” (mafhum potongan 
ayat 110 Surah al-Kahf), “[Mereka] menjadikan agama itu ikhlas 
[semata-mata] keranaNya.” (mafhum potongan ayat 29 Surah al- 
A‘raf). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang bersolat, sebagaimana telah 
berfirman Allah Yang Maha Agung, “Dan dirikanlah solat. 
Sesungguhnya solat itu mencegah daripada [perbuatan yang] keji 
dan mungkar.” (mafhum potongan ayat 45 Surah al-‘Ankabut), 
“Dirikanlah solat, dan suruhlah berbuat kebaikan, serta cegahlah 
daripada berbuat kemungkaran, dan bersabarlah di atas apa yang 
menimpamu (yakni musibah atau bala bencana). Sesungguhnya 
yang demikian itu adalah dari perkara-perkara yang memerlukan 
keazaman (yakni kecekalan hati).” (mafhum potongan ayat 17 
Surah Luqman). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang khusyuk, sebagaimana telah 
berfirman Allah Yang Maha Agung, “Dan mintalah pertolongan 
[kepada Allah] dengan bersabar dan bersolat, dan sesungguhnya ia 
amatlah berat kecuali kepada orang-orang yang khusyuk. [Yakni] 
orang-orang yang percaya bahawa mereka akan menemui Tuhan 
mereka, dan bahwa mereka akan kembali kepadaNya.” (mafhum 
ayat 45-46 Surah al-Baqarah), “Orang-orang yang mengingati Allah 
ketika berdiri dan duduk dan berbaring, dan mereka berfikir tentang 
penciptaan langit dan bumi [lalu mereka berkata pula]: “Wahai 
Tuhan kami, tiadalah Engkau menciptakan ini [semua] dengan sia- 
sia. Maha Suci Engkau, maka peliharalah kami daripada azab 
Neraka.” (mafhum potongan ayat 191 Surah Ali ‘Imran). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang bersabar, sebagaimana telah 
berfirman Allah Yang Maha Agung, “Sesungguhnya akan 
dicukupkan kepada orang-orang yang bersabar itu ganjaran tiada 
terhitung.” (mafhum potongan ayat 10 Surah az-Zumar), “Mereka 
itulah orang-orang yang telah diberikan petunjuk oleh Allah dan 

mereka itulah orang-orang yang berakal.” (mafhum potongan ayat 
18 Surah az-Zumar). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang takut, sebagaimana telah 
berfirman Allah Yang Maha Agung, “Dan bagi sesiapa yang takut 
[kepada saat dia akan] didirikan [di hadapan] Tuhannya, baginya 
dua Syurga.” (mafhum potongan ayat 46 Surah ar-Rahman), “Dan 
adapun sesiapa yang takut [kepada saat dia akan] didirikan [di 
hadapan] Tuhannya, dan dia menahan diri daripada [keinginan- 
keinginan jahat] hawa [nafsu]. Maka baginya adalah Syurga, ia 
[sebagai] tempat tinggal [yang abadi].” (mafhum ayat 40-41 Surah 
an-Nazi‘at). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang bertaqwa, sebagaimana telah 
berfirman Allah Yang Maha Agung, “Dan rahmatKu meliputi tiap- 
tiap sesuatu; maka Aku akan menuliskannya (yakni menetapkan 
rahmat itu) bagi mereka yang bertaqwa dan menunaikan zakat, 
serta mereka yang beriman kepada ayat-ayat Kami. [Yakni] orang- 
orang yang mengikuti si rasul, si nabi yang buta huruf.” (mafhum 
potongan ayat 156-157 Surah al-A‘raf), “Untuk mereka balasan 
berlipat ganda disebabkan apa yang telah mereka kerjakan, dan 
mereka [akan berada] di tempat-tempat yang tinggi [di dalam 
keadaan] aman (yakni akan berada di dalam Syurga).” (mafhum 
potongan ayat 37 Surah as-Saba’). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang tunduk patuh, sebagaimana 
telah berfirman Allah Yang Maha Agung, “Dan berikanlah khabar 
gembira kepada mereka yang tunduk patuh. Orang-orang yang 
apabila disebutkan Allah, akan gementarlah kalbu-kalbu mereka.” 
(mafhum potongan ayat 34-35 Surah al-Hajj), “Dan mereka yang 
memberikan apa yang telah mereka berikan, dengan kalbu-kalbu 
yang gementar, [kerana mereka yakin bahwa] sesungguhnya 
mereka akan kembali kepada Tuhan mereka.” (mafhum ayat 60 
Surah al-Mu’minun). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang bersabar, sebagaimana telah 
berfirman Allah Yang Maha Agung, “Dan berikanlah khabar 
gembira kepada orang-orang yang bersabar. Orang-orang yang 
apabila ditimpa musibah, mereka mengucapkan: “Sesungguhnya 
kita adalah kepunyaan Allah dan sesungguhnya kepadaNya jualah 
kita akan kembali.” Mereka itulah yang ke atas mereka [akan turun] 
selawat (yakni rahmat yang khas) daripada Tuhan mereka serta 
rahmat, dan mereka itulah orang-orang yang mendapat petunjuk.” 
(mafhum potongan ayat 155-157 Surah al-Baqarah), 

“Sesungguhnya Aku membalas mereka pada hari ini kerana mereka 
telah bersabar; sesungguhnya mereka itulah orang-orang yang 
berjaya.” (mafhum ayat 111 Surah al-Mu’minun). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang menahan diri, sebagaimana 
telah berfirman Allah Yang Maha Agung, “Dan orang-orang yang 
menahan diri daripada kemarahan dan memaafkan manusia (yakni 
orang-orang lain). Dan Allah mencintai orang-orang yang berbuat 
kebaikan.” (mafhum potongan ayat 134 Surah Ali ‘Imran), “Dan 
sesiapa memaafkan [orang-orang lain] dan berbuat baik, maka 
ganjarannya adalah di atas [jaminan] Allah. Sesungguhnya Dia tidak 
mencintai orang-orang yang zalim.” (mafhum potongan ayat 40 
Surah asy-Syura) . 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang berbuat baik, sebagaimana telah 
berfirman Allah Yang Maha Agung, “Dan berbuat baiklah engkau 
sekelian. Sesungguhnya, Allah mencintai orang-orang yang berbuat 
baik.” (mafhum potongan ayat 195 Surah al-Baqarah), “Sesiapa 
yang datang dengan kebaikan [pada Hari Kiamat], maka baginya 
[balasan] sepuluh kali gandanya; dan sesiapa yang datang dengan 
kejahatan, maka tiadalah baginya balasan melainkan yang 
seimbang dengannya, dan tiadalah mereka akan dizalimi.” (mafhum 
potongan ayat 160 Surah al-An‘am). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang memberi sedekah, sebagaimana 
telah berfirman Allah Yang Maha Agung, “Dan bahawa engkau 
sekelian menjadikan ia sebagai sedekah (yakni engkau sekelian 
melupuskan hutang orang yang berhutang kepada engkau sekelian 
itu), ia adalah lebih baik untuk engkau sekelian, jika engkau sekelian 
mengetahui.” (mafhum potongan ayat 280 Surah al-Baqarah), 
“Sesungguhnya, Allah akan membalas [dengan balasan yang lebih 
baik kepada] orang-orang yang memberi sedekah.” (mafhum 
potongan ayat 88 Surah Yusuf) . 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang memberi nafkah, sebagaimana 
telah berfirman Allah Yang Maha Agung, “Dan mereka 
menafkahkan [sebahagian] dari apa yang telah Kami rezekikan 
kepada mereka.” (mafhum potongan ayat 35 Surah al-Hajj), “Dan 
apa yang engkau sekelian nafkahkan dari sesuatu, maka Dia akan 
menggantikannya.” (mafhum potongan ayat 39 Surah as-Saba’). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang bersyukur, sebagaimana telah 
berfirman Allah Yang Maha Agung, “Dan syukurilah nikmat Allah, 
jika [hanya] kepadaNyalah engkau sekelian menyembah.” (mafhum 
potongan ayat 114 Surah an-Nahl), “Jika engkau sekelian 
bersyukur, nescaya Aku akan menambahkan [nikmat itu] kepada 
engkau sekelian, dan jika engkau sekelian kufur, maka 
sesungguhnya azabKu amatlah pedih.” (mafhum potongan ayat 7 
Surah Ibrahim). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang memohon doa, sebagaimana 
telah berfirman Allah Yang Maha Agung, “Sesungguhnya, Aku amat 
dekat. Aku memperkenankan doa si pendoa apabila dia berdoa.” 
(mafhum potongan ayat 186 Surah an-Baqarah), “Berdoalah 
engkau sekelian kepadaKu, akan Aku perkenankan kepada engkau 
sekelian.” (mafhum potongan ayat 60 Surah Ghafir). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang soleh, sebagaimana telah 
berfirman Allah Yang Maha Agung, “Sesungguhnya, bumi akan 
diwarisi oleh hamba-hambaKu yang soleh.” (mafhum potongan ayat 
105 Surah an-Anbiya’), “Mereka itulah para pewaris. Yang akan 
mewarisi Firdaus; mereka kekal di dalamnya.” (mafhum 10-11 
Surah al-Mu’minun). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang berbuat baik, sebagaimana telah 
berfirman Allah Yang Maha Agung, “Sesungguhnya Allah dan para 
malaikatNya berselawat ke atas an-Nabl. Wahai orang-orang yang 
beriman, ucapkanlah selawat ke atasnya serta ucapkanlah salam 
kesejahteraan.” (mafhum ayat 56 Surah al-Ahzab), “Dia akan 
memberikan kepada engkau sekelian dua bahagian dari rahmatNya, 
dan Dia akan memberikan kepada engkau sekelian cahaya [yang 
mana] dengannya engkau sekelian dapat berjalan, dan Dia akan 
mengampuni engkau sekelian. Dan Allah adalah Maha Pengampun, 
Maha Penyayang.” (mafhum potongan 28 Surah al-Hadld). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang diberikan berita gembira, 
sebagaimana telah berfirman Allah Yang Maha Agung, “Dan 
sampaikanlah berita gembira kepada orang-orang yang beriman 
dan beramal soleh.” (mafhum potongan ayat 25 Surah al-Baqarah), 
“Untuk mereka berita gembira pada kehidupan di dunia dan di 
akhirat. Tiada perubahan pada kalimat-kalimat Allah. Itulah 
kejayaan yang agung.” (mafhum ayat 64 Surah Yunus). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang berjaya, sebagaimana telah 
berfirman Allah Yang Maha Agung, “Dan sesiapa yang taat kepada 
Allah dan rasulNya, maka sesungguhnya dia telah mendapat 
kejayaan yang agung.” (mafhum potongan ayat 71 Surah al-Ahzab). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 

gembira, kepada orang-orang yang berzuhud, sebagaimana telah 
berfirman Allah Yang Maha Agung, “Harta benda dan anak-anak 
adalah perhiasan kehidupan di dunia. Dan kekekalan amal soleh itu 
adalah lebih baik ganjarannya di sisi Tuhanmu, dan adalah lebih 
baik untuk dijadikan harapan [di masa hadapan].” (mafhum ayat 46 
Surah al-Kahf). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang buta huruf, sebagaimana telah 
berfirman Allah Yang Maha Agung, “Engkau sekelian adalah sebaik- 
baik umat yang telah dilahirkan untuk manusia. Engkau sekelian 
menyuruh kepada kebaikan dan melarang daripada kejahatan.” 
(mafhum potongan ayat 110 Surah Ali ‘Imran). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang terpilih, sebagaimana telah 
berfirman Allah Yang Maha Agung, “Kemudian Kami wariskan kitab 
itu kepada orang-orang yang Kami pilih dari kalangan hamba- 
hamba Kami. Maka [sesetengah] daripada mereka telah menzalimi 
dirinya, dan [sesetengah] daripada mereka adalah pertengahan 
(yakni suam-suam panas sahaja penerimaannya, tiada menolak 
namun tiada pula berusaha sepenuh hati mengikuti ajaran-ajaran 
kitab itu), dan [sesetengah] daripada mereka telah mendahului 
[yang lain] (yakni benar-benar telah berusaha sepenuh hati) di 
dalam berbuat kebajikan, dengan izin Allah. Yang demikian itu 
adalah kurnia yang besar [daripada Allah Ta‘ala].” (mafhum ayat 32 
Surah Fatir). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang berdosa, sebagaimana telah 
berfirman Allah Yang Maha Agung, “Katakanlah: Wahai hamba- 
hambaKu yang telah melampaui batas ke atas diri-diri mereka 
sendiri, janganlah engkau sekelian berputus asa daripada rahmat 
Allah. Sesungguhnya, Allah mengampuni dosa-dosa seluruhnya. 
Sesungguhnya, Dia adalah Maha Pengampun, Maha Penyayang.” 
(mafhum ayat 53 Surah az-Zumar) . 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang memohon ampun, sebagaimana 
telah berfirman Allah Yang Maha Agung, “Dan sesiapa yang berbuat 
jahat atau menzalimi dirinya sendiri, lalu dia memohon ampun 
kepada Allah, dia akan mendapati Allah adalah Maha Pengampun, 
Maha Penyayang.” (mafhum ayat 110 Surah an-Nisa’)- 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang didekatkan, sebagaimana telah 
berfirman Allah Yang Maha Agung, “Sesungguhnya, orang-orang 
yang telah mendahului bagi mereka kebaikan daripada Kami, 
mereka itulah yang akan dijauhkan daripadanya (yakni daripada 
Neraka) . Tiadalah mereka akan mendengar bunyinya (yakni bunyi 
api yang bernyala-nyala di Neraka), dan mereka kekal berada di 
dalam apa yang diinginkan oleh diri-diri mereka (yakni sentiasa 
dapat menikmati kenikmatan di Syurga) . Tiadalah huru-hara yang 
terbesar [pada Hari Kiamat] akan merisaukan mereka, dan para 
malaikat akan menyambut mereka [dan berkata], “Inilah hari 
[kebahagian] engkau sekelian yang telah dijanjikan kepada engkau 
sekelian [di dunia dahulu].” (mafhum ayat 101-103 Surah an- 
Anbiya’). 

Wahai Allah, curahkanlah selawat dan salam ke atas penghulu 
kami Muhammad, pembawa berita gembira dan penyampai berita 
gembira, kepada orang-orang yang beriman, sebagaimana telah 
berfirman Allah Yang Maha Agung, “Sesungguhnya, orang-orang 
lelaki yang beragama Islam dan orang-orang perempuan yang 
beragama Islam, dan orang-orang lelaki yang beriman dan orang- 
orang perempuan yang beriman, dan orang-orang lelaki yang taat 
dan orang-orang perempuan yang taat, dan orang-orang lelaki yang 
jujur dan orang-orang perempuan yang jujur, dan orang-orang lelaki 
yang sabar dan orang-orang perempuan yang sabar, dan orang- 
orang lelaki yang khusyuk dan orang-orang perempuan yang 
khusyuk, dan orang-orang lelaki yang memberi sedekah dan orang- 
orang perempuan yang memberi sedekah, dan orang-orang lelaki 
yang berpuasa dan orang-orang perempuan yang berpuasa, dan 
orang-orang lelaki yang menjaga kehormatannya dan orang-orang 
perempuan yang menjaga kehormatannya, dan orang-orang lelaki 

yang mengingati Allah dengan ingatan yang banyak dan orang- 
orang perempuan yang mengingati Allah [dengan ingatan yang 
banyak], Allah telah menyediakan untuk mereka pengampunan dan 
ganjaran yang agung.” (mafhum ayat 35 Surah al-Ahzab), “Dan 
tiadalah [balasan] bagi si insan melainkan apa yang telah dia 
usahakan. Dan sesungguhnya usahanya itu akan diperlihatkan 
[kepadanya kelak di Akhirat], Kemudian dia akan diganjari ganjaran 
yang sepenuhnya.” (mafhum ayat 39-41 Surah an-Najm). 

Wahai Allah, curahkanlah selawat ke atasnya [dengan] selawat 
yang akan menjadi lapang dengannya segala dada, dan akan 
menjadi mudah dengannya segala urusan, dan akan menjadi 
tersingkap dengannya segala tutupan, dan curahkanlah salam 
kesejahteran yang banyak lagi berkekalan sehingga Hari Kiamat. 
“Doa mereka di dalamnya (yakni di Syurga) ialah “Maha Suci 
Engkau, wahai Allah” dan kata-kata hormat mereka (yakni kata-kata 
aluan atau ucapan selamat) mereka di dalamnya (yakni di Syurga) 
ialah “Salam”, dan penutup doa mereka ialah “Puji-pujian bagi 
Allah, Tuhan Pengatur sekelian alam.”” (mafhum ayat 10 Surah 
Yunus). 



Copyright © Ibn Badawi. All rights reserved. 



Basyairul-Khairat oleh asy-Syaikh ‘Abdul Qadir al-Jllanl 



22 



